Imtella' Settembru 13, 2021 - Aġġornata 13 Ta' Settembru, 2021 8:26pm Rapport: Maria Muscat Wara kważi xahar jistadu għal-lampuki, is-sajjieda qed jgħidu li din is-sena l-qabdiet huma batuti ħafna. Sajjieda f'Marsaxlokk qalu li qegħdin jittamaw li fl-aħjar interess ta' kulħadd is-sitwazzjoni titjieb, fosthom biex ikunu jistgħu jbaxxu l-prezzijiet. Is-sajjieda ilhom mill-għada ta' Santa Marija jistadu għal-lampuki. Għalhekk kru ta' TVM żar Marsaxlokk biex jara l-andament tas-sajd għal din il-ħuta. Is-sajjieda għal-lampuki jbakkru sa mit-tlieta jew l-erbgħa ta' filgħodu biex jagħmlu s-sajda tagħhom bit-tama li jidħlu lura l-art mgħobbija biex jaqilgħu l-għajxien tagħhom u fl-istess waqt jissodisfaw lill-konsumaturi li jkunu mxennqin għal togħma tajba tal-ħuta li tant hi popolari f'dan iż-żmien. Tkellimna ma' sajjieda ta' esperjenza li ilhom jaqilgħu x'jieklu minn fuq il-baħar għal aktar minn 30 sena, fosthom l-aħwa Ġanni u Leli Gafà. "Ma rridx ngħidlek ħażin ħafna, imma ħażin, għax m'hawnx lampuki, ma nafx, naqas bħalissa, issa jaf jiġi Ottubru, jew jikber il-qamar, dik tagħmel differenza, bil-qamar kwinta taqbad il-lampuki," qalilna Ġanni. "Ftit qabdu, ftit ferm, mhux il-kwantità, batut għalina, u hawn min ma qabad xejn u l-prezz baqa' għoli għax mhux jabqdu," fisser Leli. Is-sajjieda qalulna li jista' jkun li hemm wisq sajjieda barranin li qed jistadu fosthom Taljani, Tuneżini u Spanjoli. Lill-aħwa sajjieda sibnihom jirranġaw il-luzzu li wirtu mingħand missierhom, luzzu li ilu fuq il-baħar għal 53 sena. Għal Ġanni u Leli, lampuki jew le, is-sajd huwa ħajjithom u mhumiex se jaqtgħu qalbhom mill-baħar. "Ilna minn mindu twelidna, tieħu pjaċir u s-sigriet hu li nċedu lil xulxin … daqqa inti u daqqa hu." Fix-xatt ta' Marsaxlokk is-sajjieda jkunu ferħanin meta jidħlu lura b'sajda tajba. It-tama għal dan bil-lampuki għadha hemm, għax is-sitwazzjoni tista' tinbidel u hekk jifirħu s-sajjieda, il-bejjiegħa u dawk li għalihom platt lampuki frisk jinżilhom għasel.